text: Blæsten væltede gavl i Højer
  04 januar 2017 kl. 05.23
  En væltet gavl i Højer og et enkelt væltet træ i Esbjerg var følgerne af blæsten tirsdag aften og natten til onsdag. 
  Ved 22-tiden tirsdag aften væltede blæsten en gavl i en beboet ejendom på Østerende i Højer. Ejendommens beboer, en ældre mand, opholdt sig et andet sted i huset og slap uskadt. 
  - Der gik lidt tid, inden redningsmandskabet blev klar over, at ejendommens beboer opholdt sig i den del af ejendommen, der ikke var berørt af stormskaden, fortæller vagtchef Erik Sønderskov, Syd- og Sønderjyllands Politi, onsdag morgen til TV SYD.
  Den væltede gavl i Højer og et træ, der i Esbjerg gav op over for vindens pres, er de eneste skader, som Syd- og Sønderjyllands Politi har registreret som følge af vejret.
  Sydøstjyllands Politi melder fra Horsens, at nattens vejr ikke har voldt problemer.
  På det trafikale område mærkes blæsten på broerne - og der er nedsat hastighed på Vejle Fjordbroen, hvor lette køretøjer også frarådes at køre over.
  Færgen Bøjden-Fynshav har onsdag morgen været indstillet på grund af vejret - men genoptager sejladsen fra kl. 9.
  I nat er en køreledning revet ned på Fyn - og det betyder, at der er indsat busser i stedet for lokaltog mellem Fredericia og Odense.
  Status efter nattens blæst : 2 hændelser med henholdsvis et væltet træ i Esbjerg samt en væltet gavl i Højer.   #politidk
  
  Større indsats i Højer. Delvist sammenstyrtet bygning, en savnet. Personen er fundet uskadt. Højer, Tønder, @BRSdk, @SjylPoliti
  
  Regionaltogene mellem Odense og Fredericia er erstattet Togbusser: Der er revet en køreledning ned mellem… https://t.co/P5SZUTILUu #dsb
  
  